Sculptor (constellatio)
Sculptor parva quaedam constellatio in caelo australi sita est quae ab astronomo Nicolao de Lacaille primum descripta est. Is primo hanc constellationem Officinam Sculptoris appellavit, quod nomen postea in Sculptorem abbreviatum est. In Sculptore sidere Polus galaxiae meridionalis situs est. Etiam Sculptorem Systema invenies, galaxiam parvam Turmae Localis in qua et Via lactea est.